பரியா மருந்தீசுவரர் கோயில்

பரியா மருந்தீசுவரர் கோயில் என்பது தமிழ்நாட்டின், சிவகங்கை மாவட்டம் பரியா மருதுபட்டி என்ற ஊரில் அமைந்துள்ள ஒரு சிவன் கோயிலாகும். இக்கோயில் சிவகங்கை தேவத்தானத்தால் நிருவகிக்கப்படுகிறது.

 அமைவிடம் 
இத்தலமானது சிவகங்கை மாவட்டம் திருப்பத்தூர் - பொன்னமராவதி நெடுஞ்சாலையில் 18 கி.மீ. தொலைவில் அமைந்துள்ளது.நினைத்தாலே பிணி தீர்க்கும் பரியாமருதீஸ்வரர்!, மு.ஹரி காமராஜ், ஆனந்த விகடன் 24 ஏப்ரல் 2023

 தொன்மம் 
இந்து தொன்மக் கதைகளின் படி, இரணியன் எனும் அசுரனைக் கொல்ல விஷ்ணு நரசிம்மர் அவதாரம் எடுத்து வந்து அவனைக் கொன்றார். ஆனால் அவனைக் கொன்ற பிறகும் கோபம் தணியாமல் நரசிம்மர் இருந்தார். அவரை அடக்கி சாந்தம் கொள்ள சிவபெருமான் பாதி உடல் மிருகமாகவும், பாதி பறவையாகவும், இறக்கைகளுடன், எட்டு கால்கள் கொண்ட சரேபேஸ்வர வடிவம் எடுத்து நரசிம்மரை சாந்த மூர்த்தியாக்கினார். 

இரணியனைக் கொன்றதால் ஏற்பட்ட பிரம்மஹத்தி தோசம் நீங்கவேண்டி பெருமாள் இத்தலத்தில் வேடுவ குலத்தில் மனிதராகப் பிறந்தார். மருதவனமாக அப்போது இருந்த இங்கு பரியா மருந்தீசுவரரை அதாவது  சரபேசுவரரை நாள்தோறும் பொன்னாங்காணி கீரையை நெய்வேத்தியமாக வைத்து வணங்கிவந்தார். ஒரு கட்டத்தில் அவருக்கு இருந்த அந்த தோசம் நீங்கியது எனப்படுகிறது.

 இறைவன், இறைவி 
இக்கோயிலில் சரபேசுவரரே லிங்க வடிவில் உள்ளார் என கருத்தபடுகிறது. இத்தலத்தில் இரண்டு தேவியர் உள்ளனர். காளி, மகாமண்டபத்தில் கிழக்கு பார்தவாறு பரஞ்சோதி அம்பிகை என்ற பெயரில் உள்ளார். துர்கை தெற்குப் பார்த்த வண்ணம் முகமண்டபத்தில் பார்வதி அம்பிகை என்ற பெயரில் உள்ளார்.  பார்தி அம்மனின் சந்திதி மண்டபத்தில் மகா மேருவின் புடைப்புச் சிற்பமும், கருவளையில் ஸ்ரீ சக்கரமும் உள்ளது.

 விழாக்கள் 
ஆண்டுதோறும் ஆனி மாதம் கேட்டை நட்சத்திரத்தில் 11 நாட்கள் தேர்த் திருவிழா நடக்கிறது. அதில் ஐந்தாம் நாள் திருக்கல்யாணமும், ஒன்பதாம் நாள் தேரோட்டமும் நடக்கிறது. தோரோட்ட நாளன்று பக்தர்கள் பலர் தங்கள் பாரம்பரியத்தின்படி அலகு குத்தியும், பால்குடம் சுமந்தும், காவடி எடுத்து, ஆடிப் பாடி, வீதியுலா வந்து கோயில் வாசலில் உள்ள அரச மரத்தடியில் பூக்குழியில் இறங்குவர்.உடல் ஆரோக்கியம் அருளும் பரியா மருந்தீஸ்வரர், வெ. கணேசன், இந்து தமிழ் திசை, 17 சூலை 2025 

 மேற்கோள்கள் 

பகுப்பு:சிவகங்கை மாவட்டத்திலுள்ள சிவன் கோயில்கள்